Illum, fit-23 Summit bejn l-UE u l-Ukrajna fi Kiev, l-Unjoni Ewropea u l-Ukrajna affermaw mill-ġdid is-sħubija u l-impenn b'saħħithom tagħhom għat-tisħiħ tal-assoċjazzjoni politika u l-integrazzjoni ekonomika tal-Ukrajna mal-Unjoni Ewropea. Il-President tal-Kummissjoni Ewropea Ursula von der Leyen, il-President tal-Kunsill Ewropew Charles Michel u r-Rappreżentant Għoli/il-Viċi President tal-Kummissjoni Ewropea Josep Borrell irrappreżentaw lill-Unjoni Ewropea flimkien mal-President tal-Ukrajna, Volodymyr Zelenskyy. L-Unjoni Ewropea u l-Ukraina qablu dwar Dikjarazzjoni Konġunta, li turi r-rikkezza tal-aġenda bilaterali. Il-President Ursula von der Leyen qalet: “L-Unjoni Ewropea tagħti l-ikbar importanza lir-relazzjonijiet tagħha mal-Ukrajna. Flimkien bnejna sħubija speċjali, ibbażata fuq solidarjetà reċiproka u ħbiberija. Aħna naqsmu l-impenn li nsaħħu l-assoċjazzjoni politika u l-integrazzjoni ekonomika tal-Ukrajna mal-Unjoni Ewropea u sar progress f'ħafna oqsma. Se inkomplu naħdmu flimkien fuq l-opportunitajiet mhux sfruttati li l-Ftehim ta' Assoċjazzjoni bejn l-UE u l-Ukrajna għandu x'joffri. Dan, flimkien ma' għaqda kontinwa fuq sanzjonijiet, juri l-impenn tal-UE lejn l-Ukrajna — wieħed li jibqa' sod.” Ir-rappreżentant Għoli/il-Viċi President Josep Borrell żied jgħid: “L-UE hija s-sieħeb strateġiku l-aktar b'saħħtu u affidabbli tal-Ukrajna. Fis-Summit tal-lum nerġgħu nikkonfermaw ukoll l-appoġġ politiku kontinwu tal-UE għas-sovranità u l-integrità territorjali tagħha, kif ukoll il-politika ta' nonrikonoxximent tal-annessjoni illegali tal-Krimea. L-UE se tibqa' soda fl-appoġġ tagħha għall-implimentazzjoni tal-ftehimiet ta' Minsk.” Aqra r-rimarki sħaħ tal-President von der Leyen fil-konferenza stampa konġunta hawnhekk. Fil-marġini tas-Summit, l-Unjoni Ewropea u l-Ukrajna għamlu progress f'għadd ta' setturi ewlenin ta' kooperazzjoni, bi tliet ftehimiet importanti ġodda. L-iffirmar ta' ftehim importanti dwar l-avjazzjoni L-Unjoni Ewropea u l-Ukrajna ffirmaw ftehim komprensiv dwar it-trasport bl-ajru, li jiftaħ it-triq għal “Spazju Komuni tal-Avjazzjoni” bejn l-UE u l-Ukrajna, ibbażat fuq standards għoljin komuni f'oqsma importanti bħas-sikurezza tal-avjazzjoni, is-sigurtà u l-ġestjoni tat-traffiku tal-ajru. Dan se jrawwem l-aċċess għas-suq u joffri opportunitajiet ġodda għall-konsumaturi u l-linji tal-ajru fuq iż-żewġ naħat. L-Ukrajna hija suq tal-avjazzjoni dejjem aktar importanti għall-UE, peress li kienet it-13 l-akbar suq barra l-UE fl-2019, b' 9,8 miljun passiġġier. It-trasport bl-ajru għall-passiġġieri, kif ukoll għall-merkanzija bejn l-Ukrajna u l-UE, ilu jikber b'mod kostanti f'dawn l-aħħar snin. Din ix-xejra ġiet interrotta biss matul il-kriżi tal-COVID. Il-Ftehim iffirmat illum għandu l-għan li jiftaħ gradwalment is-swieq rispettivi tal-avjazzjoni u li jintegra l-Ukrajna fi Spazju Komuni Ewropew għall-Avjazzjoni usa'. L-Ukrajna se tkompli tallinja l-leġiżlazzjoni tagħha mar-regoli u l-istandards tal-avjazzjoni tal-UE f'oqsma bħas-sikurezza tal-avjazzjoni, il-ġestjoni tat-traffiku tal-ajru, is-sigurtà, l-ambjent, ir-regolamentazzjoni ekonomika, il-kompetizzjoni, il-protezzjoni tal-konsumatur u l-aspetti soċjali. Il-Ftehim tal-lum huwa mistenni li joffri opportunitajiet ġodda ta' trasport bl-ajru, konnessjonijiet aktar diretti u benefiċċji ekonomiċi għaż-żewġ naħat: Il-Ftehim se jiffaċilita l-kuntatti bejn il-persuni u jespandi l-opportunitajiet kummerċjali u l-kummerċ bejn l-UE u l-Ukrajna. Se jkun ukoll strument siewi fl-implimentazzjoni tal-Ftehim ta' Assoċjazzjoni bejn l-UE u l-Ukrajna u, b'mod partikolari, iż-Żona ta' Kummerċ Ħieles Approfondita u Komprensiva. Filwaqt li l-Ftehim għad irid jiġi ratifikat miż-żewġ naħat qabel ma jidħol fis-seħħ formalment, se jibda japplika mill-iffirmar tal-lum. Assoċjazzjoni tal-Ukrajna ma' Orizzont Ewropa Is-Summit ipprovda wkoll l-opportunità li tiġi ffinalizzata l-assoċjazzjoni tal-Ukrajna ma' Orizzont Ewropa, il-programm ta' riċerka u innovazzjoni tal-UE għall-2021-2027, kif ukoll il-Programm ta' Riċerka u Taħriġ tal-Euratom għall-2021-2025. Ir-riċerkaturi u l-innovaturi Ukreni issa jistgħu jipparteċipaw f'dawk iż-żewġ programmi, b'baġit ta' EUR 95,5 biljun u EUR 1,38 biljun rispettivament, taħt l-istess kundizzjonijiet bħall-entitajiet mill-Istati Membri tal-UE. Din il-kooperazzjoni fix-xjenza, ir-riċerka u l-innovazzjoni tkompli ssaħħaħ l-alleanza bejn l-UE u l-Ukrajna biex jinkisbu prijoritajiet komuni, bħat-tranżizzjoni doppja ekoloġika u diġitali. Orizzont Ewropa huwa wieħed mill-għodod ewlenin biex tiġi implimentata l-istrateġija tal-Ewropa għall-kooperazzjoni internazzjonali: L-approċċ globali tal-Ewropa għall-kooperazzjoni fir-riċerka u l-innovazzjoni. Il-programm huwa miftuħ għar-riċerkaturi u l-innovaturi minn madwar id-dinja, li jistgħu jingħaqdu mal-imsieħba tal-UE fit-tħejjija tal-proposti. Assoċjazzjoni tal-Ukrajna ma' Ewropa Kreattiva Matul is-Summit, l-assoċjazzjoni tal-Ukrajna ma' Ewropa Kreattiva, il-programm tal-UE għall-appoġġ tas-setturi kulturali u kreattivi għall-perjodu 2021-2027, ġie ffinalizzat ukoll. Il-programm il-ġdid Ewropa Kreattiva jkompli jappoġġa u jippromwovi l-wirt kulturali, il-kreattività, l-internazzjonalizzazzjoni, il-professjonalizzazzjoni, l-innovazzjoni u l-kompetittività tas-setturi kulturali u kreattivi. L-organizzazzjonijiet kulturali u kreattivi tal-Ukrajna issa jistgħu jipparteċipaw fil-programm ewlieni tal-Ewropa ta' EUR 2,44 biljun, taħt l-istess kundizzjonijiet bħall-entitajiet mill-Istati Membri tal-UE. Għal aktar informazzjoni Skeda informattiva dwar ir-relazzjonijiet bejn l-UE u l-Ukrajna Is-sit web tad-Delegazzjoni tal-UE għall-Ukrajna Il-grupp ta' Appoġġ tal-Kummissjoni Ewropea għall-Ukrajna Relazzjonijiet tal-UE fil-qasam tal-avjazzjoni internazzjonali